यूँ तो उनके प्रतिद्वन्दी जाॅन मैक्केन और खुद ओबामा दोनों ही पर्यावरण और आर्थिक प्राथमिकताओं के सवाल पर क्रान्तिकारी सोच रखते हैं और दावा करते हैं कि अगर वे जीते तो अमरीका की नीतियों में भारी बदलाव लायेंगे। पर भारत के राजनैतिक नेतृत्व को जाॅन मैक्केन अपने ज्यादा करीब लगते हैं। कारण साफ है, रिपब्लिकन पार्टी के राष्ट्रपति जाॅर्ज बुश ने जिस तरह अनेक मसलों पर लीक से हटकर भारत का साथ दिया है, उससे भारतीय नेतृत्व का यह मानना स्वाभाविक ही है कि रिपब्लिकन पार्टी का उम्मीदवार अगर चुनाव जीतता है तो बुश की विदेश नीति को ही आगे बढ़ायेगा। उधर अमरीका में रह रहे भारतीयों का मानना है कि जीते चाहे जो भी, उसे भारत केन्द्रित विदेश नीति अपनानी चाहिए। उनका तर्क है कि चीन से आर्थिक प्रतिद्विन्दता का सवाल हो या आतंकवाद से लड़ने का, भारत अमरीका के लिए दक्षिण एशिया में ही नहीं पूरे विश्व में एक ताकतवर और विश्वसनीय सहयोगी सिद्ध हो सकता है। इसलिए अमरीका के राष्ट्रपति पद के उम्मीदवारों को भारत के प्रति अपनी नीति और दृष्टि साफ कर देनी चाहिए। इन भारतीयों का मानना है कि जाॅन मैक्केन ईरान के कट्टर दुश्मन हैं और वे इस बात को पचा नहीं पायेंगे कि भारत अपनी ऊर्जा आपूर्ति के लिए ईरान के निकट बना रहे। ऐसे में भारत के लिए दुविधा खड़ी हो सकती है।